མེ་ཏོག་པདྨ་ལོ་འདབ་རྒྱས་མི་འདི་མེ་ཏོག་པདྨ་ལས་སྐུ་འཁྲུངས་མི་སངས་རྒྱས་གཉིས་པ་གུ་རུ་རིན་པོ་ཆེའི་བརྡ་མཚོན་ཨིན།ཆོས་ཀྱི་འཁོར་ལོ་འདི་འགྲོ་བ་ཡོངས་ཀྱི་ཕན་བདེ་དང་འཛམ་གླིང་ཞི་བདེའི་དོན་ལུ་སངས་རྒྱས་ཀྱི་བསྟན་པ་རིན་པོ་ཆེ་འདི་རྒྱུན་ཆད་མེད་པར་དར་ཞིང་རྒྱས་པའི་བརྡ་མཚོན་ཨིན།ཆོས་ཀྱི་འཁོར་ལོའི་གཡས་གཡོན་གཉིས་ལུ་ཀ་ཤ་ཡོད་མི་འདི་གིས་སྟོན་པ་རྫོགས་པའི་སངས་རྒྱས་ཀྱིས་ཆོས་ཀྱི་འཁོར་ལོ་དང་པ་བསྐོར་གནང་མི་དང་འགྲོ་བ་སེམས་ཅན་ཚུ་གིས་དམ་པའི་ཆོས་ཀྱི་བདུད་རྩི་ལུ་རོ་མྱོང་བའི་བརྡ་མཚོན་ཨིན།འཁོར་ལོའི་སྟེང་དུ་པདྨ་རྒྱས་པའི་ལོ་འདབ་གུ་གཡོན་ཕྱོགས་ལུ་བྱ་ངང་པ་ཅིག་དང་གཡས་ཕྱོགས་ལུ་བྱ་བ་ཀྲོ་ཅིག་གདོང་སྐོར་རྐྱབ་སྟེ་ཡོད་མི་གིས་སངས་ཀྱི་གསུང་རབས་ཚུ་རྒྱ་གར་གྱི་ལེགས་སྦྱར་སྐད་ལས་བོད་ཀྱི་ཆོས་སྐད་ལུ་བསྒྱུར་མི་ལོ་ཙཱ་བ་ཚུ་མཚོནམ་ཨིན།སྦུག་ན་ཡོད་པའི་ནང་པའི་ཡིག་འབྲུ་ཚུ་སངས་རྒྱས་ཀྱི་གསུང་རབས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གི་བརྡ་མཚོན་དང་དར་གྱིས་བརྒྱན་ཏེ་ཡོད་པའི་རལ་གྲི་འདི་གིས་ཤེས་རབ་ཀྱི་ལྷ་འཕགས་པ་འཇམ་དཔལ་དབྱངས་ཀྱི་སྤྲུལ་པ་ཆོས་རྒྱལ་ཁྲི་སོང་ལྡེའུ་བཙན་གྱི་བརྡ་མཚོན་ཨིན།དེའི་སྦུག་ན་ཡོད་མི་འདི་གུ་རུ་རིན་པོ་ཆེའི་ལུང་བསྟན་ལྟར་དུ་བྱོན་མི་གཏེར་སྟོན་ཆེན་པོ་ལྔའི་ཡ་གྱལ་གཏེར་སྟོན་པདྨ་གླིང་པའི་སྐུ་འདྲ་ཨིན།སྐུ་འདྲའི་གཡོན་ཕྱོགས་ལུ་ཡི་དམ་དཔའ་བོ་མཁའ་འགྲོ་ཚུ་གིས་བདུད་རྩིའི་བུམ་པ་བཞེངས་པའི་ཚུལ་དང་གཡས་ཕྱོགས་ལུ་དཔའ་བོ་མཁའ་འགྲོ་ཚུ་གིས་བྱིན་རླབས་ལྡན་པའི་འབྲུ་སྣ་ཚུ་མཆོད་པ་ཕུལ་བའི་བརྡ་མཚོན་ཨིན།ལས་རྟགས་འདི་གུ་འཛམ་གླིང་ཀུན་ཁྱབ་ཟེར་བའི་ཡི་གུ་ཡོད་མི་འདི་གིས་འཇིག་རྟེན་གྱི་ཁམས་ཀུན་ལུ་ཁྱབ་པའི་བརྡ་མཚོན་དང་རྡོ་རྗེ་ཐེག་པ་འདི་གསང་སྔགས་རྡོ་རྗེ་ཐེག་པའི་ཆོས་ཀྱི་མཚོན་བྱེད་དང་པད་གླིང་ཆོས་ཀྱི་དགའ་ཚལ་ཟེར་མི་འདི་འཛམ་གླིང་ནང་པད་གླིང་གི་ཆོས་རྒྱུད་འཛིན་སྐྱོང་སྤེལ་གསུམ་གྱི་ལྟེ་གནས་ཨིན་པའི་བརྡ་མཚོན་ཨིན།།